**8D051 – Биологиялық және аралас ғылымдар кадрларын даярлау бағыты бойынша: 8D05101-Биология білім беру бағдарламасы / 6D060700 - Биология мамандығы Диссертациялық кеңес отырысын бейнеконференция нысанындағы (online) өткізу бойынша нұсқаулық**

**1. Кіріспе бөлігі**

Бұл нұсқаулық (әрі қарай – Нұсқаулық) онлайн режимде докторлық диссертацияларды қорғау кезінде пайдалану үшін арналған.

PhD диссертацияларын қорғау онлайн отырыс түрінде Қазақстан Республикасы Білім және ғылым министрінің 2020 жылғы 1 сәуірдегі № 23 бұйрығының 2-тармағы мен 10-тармақшасына сәйкес жүргізіледі, диссертациялық кеңес мүшелерінің қатысуы Zoom, TEAMS платформалары арқылы қамтамасыз етіледі.

Нұсқаулық Қазақстан Республикасы Білім және ғылым министрінің 2011 жылғы 31 наурыздағы №126 бұйрығымен бекітілген Диссертациялық кеңес туралы Үлгі ережеге (Қазақстан Республикасы Әділет министрлігінде 2011 жылғы 29 сәуірде № 6929 тіркелген) және басқада құжаттарға сәйкес әзірленді.

**2. Онлайн режимде қорғау кезінде диссертациялық кеңес мүшелеріне және докторанттарға қойылатын жалпы талаптар**

2.1. Диссертация қорғау жөніндегі диссертациялық кеңес отырыстарына қатысу үшін қорғауға дейін Zoom (<https://zoom.us/>) бағдарламасын компьютерге орнатып, веб-камерасы, динамиктері/құлаққаптары, микрофоны бар компьютерді қамтамасыз ету қажет.

2.2. Zoom-ға кірген кезде ізденуші, диссертациялық кеңес мүшелері, ғылыми кеңесшілер, рецензенттер өздерінің толық шынайы есімдерін (тегі-аты) көрсетіп, бейнені қосу арқылы міндетті түрде идентификацияланады.

2.3. PhD докторлық диссертацияларын қорғау онлайн режимде қатысушыларды верификациялауға, олардың экрандары мен әрекеттерін бақылауға мүмкіндік беретін бағдарлама арқылы жүзеге асырылады және қорғаудың бірыңғай бейне жазбасы жүргізіледі.

2.4. Докторлық диссертацияны қорғау қарсаңында ғылыми хатшы диссертациялық кеңес мүшелерімен байланысып, қорғау рәсіміне, онлайн конференция шарттарындағы әрекет тәртібімен ережелеріне қатысты нұсқаулық жүргізуі тиіс.

2.5. PhD докторлық диссертациясын онлайн қорғау кезінде докторант экран көрсету режимінде жұмысының презентациясын көрсетіп, диссертациялық кеңес мүшелеріне камера алдында баяндама жасайды және кеңес мүшелерінің ауызша сұрақтарына жауап береді. Техникалық ақаулар туындаған жағдайда, сұрақтар жазбаша түрде қойылуы мүмкін. Бұл жағдайда кеңес мүшелерінің сұрақтарын ғылыми хатшы оқып береді. Докторлық диссертацияны қорғауға арналған баяндамаға 20 минутбөлінеді.

**3. Отырысқа қатысушыларды тіркеу, жеке тұлғаны идентификациялау, прокторинг**

3.1. Диссертациялық кеңес мүшелері тіркеуден өтеді (отырысқа кіру күні мен уақыты Университет серверінде сақталады).

3.2. Докторанттың, диссертациялық кеңес мүшелерінің, ғылыми кеңесшілердің және рецензенттердің жеке басын куәландыру қорғауға дейін 30 минут бұрын алдын ала алынған куәлік көшірмесі бойынша жүргізіледі.

3.3. Диссертациялық кеңестің онлайн отырысына қатысуды растау арнайы бағдарламада тіркеуден бастап, отырыс аяқталғанға дейін бейне жазба түрінде толық көлемде жүзеге асырылады.

3.4. Барлық қорғау рәсімі Диссертациялық кеңес туралы Ережеде көрсетілген тәртіпте (қорғау сценарийіне сәйкес) жүргізіледі.

**4. Санау комиссиясын таңдау және жасырын дауыс беру рәсімі**

4.1. Диссертациялық кеңестің ғылыми хатшысы әр ізденушіге арналған google-form құрып, оны қорғауға дейін дайындайды.

4.2. Диссертациялық кеңес мүшелері ғылыми хатшы жіберген сілтеме бойынша google-form арқылы электронды пошталарына келген хат арқылы дауыс береді.

4.3. Дауыс беру рәсімін өткізу үшін 3 адамнан тұратын Санау комиссиясы таңдалады.

4.4. Санау комиссиясының құрамына кандидатуралар туралы ұсыныстар Диссертациялық кеңес мүшелерімен енгізіледі және онлайн режимде отырысқа қатысушылардың жалпы санының көпшілік дауысы арқылы аудиодауыс беру арқылы бекітіледі.

4.5. Санау комиссиясының мүшелерін таңдағаннан кейін, диссертациялық кеңестің әрбір мүшесі ғылыми хатшының нұсқауы бойынша электрондық пошталарына келген сілтеме арқылы жасырын дауыс беру бағдарламасына кіреді және дауыс береді.

4.6. Ғылыми хатшы жасырын дауыс берудің қорытындысын шығару және жасырын дауыс берудің Қорытынды хаттамасын дайындау үшін жасырын дауыс беру бағдарламасына Санау комиссиясының Төрағасына қол жетімділікті береді. Санау комиссиясының Төрағасы жасырын дауыс беру қорытындылары бойынша хаттаманы жариялайды.

**5. Диссертациялық кеңес мүшелерінің жауапкершілігі:**

5.1. Диссертациялық кеңес Төрағасының жауапкершілігі:

- PhD докторлық диссертацияны онлайн қорғауды және аттестациялық комиссия мүшелерінің идентификациясын қамтамасыз етеді;

- докторанттың, диссертациялық кеңес мүшелерінің, ғылыми хатшының, ғылыми кеңесшілердің, рецензенттердің жеке басын куәландырады және онлайн қорғау прокторингінің хаттамасын толтырады;

- докторанттар мен диссертациялық комиссия мүшелерін таңдалған жүйемен онлайн қорғаудан өту тәртібі, жасырын дауыс беру рәсімі, бейнежазбаны жүргізу туралы нұсқаулықты өткізуді қамтамасыз етеді;

- академиялық адалдық принциптерін сақтайды.

5.2. Ғылыми хатшының жауапкершілігі:

- онлайн PhD докторлық диссертацияны қорғауды қашықтықтан білім беру технологияларын пайдалана отырып ұйымдастырады;

- докторанттар мен диссертациялық комиссия мүшелеріне таңдалған жүйемен онлайн қорғаудан өту тәртібі, жасырын дауыс беру рәсімі, прокторинг және бейнежазбаны жүргізу туралы нұсқаулықты алдын ала ұйымдастырады;

- PhD докторлық диссертацияны қорғауды өткізу үшін ZOOM, TEAMS бейне-конференциясын ұйымдастырып, уақытында тестілейді;

- докторанттың, диссертациялық кеңес мүшелерінің, ғылыми кеңесшілердің, рецензенттердің жеке басын куәландырады және онлайн қорғау хаттамасын толтырады;

- жасырын дауыс беру бағдарламасына Санау комиссиясының Төрағасына қолжетімділікті береді және жасырын дауыс беру қорытындыларының қорытынды хаттамасын жасайды;

- онлайн PhD докторлық диссертацияны қорғау бейнежазбасын жүргізеді және оны университет сайтына жүктейді; бейнежазбаның, жасырын дауыс беру хаттамасының сақталуын қамтамасыз етеді;

- академиялық адалдық принциптерін сақтайды.